khistorydata/jeongjo-sjw-relations huggingface dataset:
정조 8년 · 목
該曹啓言。擊錚人林益大原情以爲。牛眆廛華罷後。無他生理。屯田中乞作導掌。爲渠資生之道云。以此煩聒。非止一再。請自臣曹嚴勘。敎以。朝家於。渠輩事。屢勤軫念。而乃敢肆然煩聒。民習極爲駭痛。狀頭自本曹嚴杖放送。本事有提調焉。有貢市堂上焉。才令從便決給。尤何敢徑先鳴錚。幷以此意嚴飭分付。無敢更售舊習。又啓言。金鎭宅原情以爲。錦城尉房固城導掌二衿。渠所次知。而李姓兩班。暗地圖奪云。請査實決給。敎以。雖是四件外。而霈澤在前。今番自本曹參酌懲治。又啓言。宋召吏原情以爲。喪夫無子。年近七十。賣家下鄕之際。沈參判家貸給六百兩矣。屢次哀乞。終不還報云。事係民隱。請査實決給。敎以。大赦當前。猥濫之罪。自本曹懲治。本事嚴飭該府。從速推給。萬一違越。該府難免不飭之責。幷以此意分付。又啓言。曺水弘原情以爲。隨行珍島牧馬之役。而牧官所騎馬貰。徵索於牧子處。一年所費甚多。乞移牧官於珍島牧場云。請自臣曹考律嚴勘。敎以。大赦當前。猥濫之罪。自本曹參酌懲治。本事令該道査處
정조 8년 · 강
遣承旨詣 宗廟　 景慕宮。奉審摘奸。
정조 8년 · 강
遞承旨尹承烈趙尙鎭。吏曹參判金夏材。校理徐美修。以洪和輔朴祐源爲承旨。李敬養爲吏曹參判。李謙彬爲校理。
정조 8년 · 목
敎曰。同副承旨有實恙云。許遞。前望單子入之。又敎曰。右副承旨病勢甚重云。許遞。前望單子入之。又敎曰。情勢宜欲一伸。吏曹參判金夏材許遞。前望單子入之。待下批牌招開政。○弘文館。以美修牌招啓。敎以。許遞。前望單子入之。
정조 8년 · 강
命監賑使。斯速上來。
정조 8년 · 목
敎曰。因北伯畢賑狀本。諸堂使之來待。而更考狀本。北關守令通同論列。而監賑使復命。在一兩日內云。稍俟復命。同爲稟處爲好。諸堂退去。監賑使復命日來會。賞典不可遲滯。監賑使斯速上來事。自備局尃撥分付。
정조 8년 · 목
因政院三牌啓辭。敎以。參判雖有情勢。判書之無端違牌。果何委折。事體所在。誠極未妥。吏曹判書趙時俊從重推考。更爲牌招。斯速開政。如有違牌。勿爲呼望。○以沈晉賢爲說書。鄭志儉爲禮曹參判。具善復爲判義禁。任希敎邊得讓爲同義禁。吳載純爲知事。尹塾爲都總管。李漢泰爲副總管。
정조 8년 · 강
給天安郡燒戶恤典。
정조 8년 · 목
洪忠監司申大升。以天安郡民家失火馳啓。敎以。天安失火民戶。令該道各別顧助事回諭。
정조 8년 · 강
命米五石。錢一百兩。紬二十疋。木一同。依昨年例。輸送于淸衍郡主房。
정조 8년 · 강
命私賑人。從地處追榮。
정조 8년 · 목
敎曰。私賑人等皆經實職。吏判招見。從其地處追榮。今日政啓下事分付。
정조 8년 · 강
命直學待敎給由。奉審擇日爲之。
정조 8년 · 목
敎曰。一直學路憊尙多。待敎暑病難强。直學十日給由。待敎二日給由。又敎曰。雨勢如此。明日奉審。擇日爲之。閣臣勿爲來會。
정조 8년 · 강
命回泰門把守草記勿施。更爲嚴飭。
정조 8년 · 목
禁衛營啓言。依訓鍊大將具善復稟定。銅龍門入直軍中五名除出。回泰門外使之察直。而旣是咫尺。元入直哨官。兼領擧行。敎以。昨午軍兵已把立。將官領率與否。元無一言皂白。今於過一宿之後。始呈草記。而不於廳坐來納。又不於食前來納。過午侵申之時。忽地投呈。果何委折。卿新叨之初。事事修明。以副特畀之意。而卿之儱侗日甚。予甚爲卿駭然。此草記勿施。更爲草記。萬一遲滯。當該從事官爲先重棍。以此知悉。近來弊風。才有飭敎。便以已遞知之。不欲着意補愆。卿又若此。當各別重處。幷宜惕念擧行。政院若不催促。該房承旨當處分矣。○又啓言。昨日訓將具善復送將校。以爲今日筵中。銅龍門入直軍。回泰門把守事定奪。爲先把守。不必草記云。故果於昨日。以五名把守。而不爲草記。極甚惶悶。以此往復之際。自然經宿。惶恐待罪矣。敎以。不必草記之說固好。然則已之可也。何故必欲爲之乎。藉曰往復訓將之際。以致經宿。經宿後亦不爲之。又至於侵申之境乎。此草記。不言將官將校間領率當否。又何意也。俄者傳敎。何等截嚴。則屢度催促。今始草記。亦極駭然。此草記勿施。卽刻內更爲草記。卿雖遲鈍。職是將任。則此等之事。乃欲推諉於僚將。卽此一款。卿之分數。太不分明。此後行止語默。事事須問訓御兩宿將爲之也。因禁衛營草記。敎以。此等草記。丙申以後所未見之。禁將事極爲痛惡。此草記爻周以下。卽爲出給。更爲草記事嚴飭。又因禁衛營草記。敎以。禁將所爲。萬萬無嚴。何時下敎。今始草記。有若爭抗者然。寧有如許人事道理。直以此草記爻周。出給徐有大處。更令據實草記。萬一遲滯。當待明朝棍問矣。又因禁衛營草記。敎以。前後下敎。何等丁寧。則曰以終未曉得云者。寧有如許道理乎。未曉二字。苟非敵已間答對之辭。則焉敢輕易用之。此草記出給。使之退待本營。雖以微事言之。燈籠燭不爲待令之狀。極爲駭然。禁將下敎前。無論公行私行。無敢用燈籠事嚴飭。○敎曰。政院若不催促。該房承旨當處分矣。
정조 8년 · 강
重推戶曹判書鄭一祥。汰拿佐郞尹星基。
정조 8년 · 목
敎曰。曹吏雖因曹事。出入差備。至於計士。無敢呈身於閤外近處。自是不易之例。計士所爲。萬萬無嚴。毋論微稟與轉稟。渠非曹吏。則豈敢擅入闕中。轉至差備近處乎。當該計士。各別嚴治次。爲先令該曹囚禁。不飭之失。堂上難免其罪。而方帶都監。姑且寬恕。戶曹判書鄭一祥。從重推考。又敎曰。戶曹事極爲駭然。當該郞廳爲先汰去。令該府拿問嚴處。○因戶曹正郞鄭昌老汰拿傳旨。敎以。近處待令郞廳。何不捧傳旨乎。此郞官方在都監。此傳旨幷勿施。
정조 8년 · 강
判下秋曹各道殺獄案覆啓。
정조 8년 · 강
遞承旨李時秀。以金思穆代之。
정조 8년 · 목
敎曰。右副承旨病勢。無以供劇云。許遞。前望單子入之。
정조 8년 · 강
命承旨詣太學。夕食堂到記收取以來。
정조 8년 · 목
敎曰。左副承旨申後馳詣太學。夕食堂到記收取以來。慶科當前。今番則勿拘額數。許赴食堂事分付。
정조 8년 · 강
同義禁李敬倫上疏請改宣父諡。賜批。
정조 8년 · 목
疏略曰。伏以臣父臣故領議政宗城易名之典。太常議定。祗受孝剛二字。而 慈宮上號之後。有犯嫌諱。釋義雖異。字音則同。此非臣子一刻自安於心。亟命攸司。改宣臣父諡號焉。批以。疏辭令該曹稟處。
정조 8년 · 강
命禁衛大將徐有大。施越俸五等之典。
정조 8년 · 목
敎曰。昨因夜深之故。姑令退待本營。本營公廨。不一其所。而以待勘之蹤。偃處敞軒。如有一分嚴畏之心。焉敢乃爾。此一也。未曉二字。肆然用之於草記措語。彼雖不嫺操觚。行般人事。豈或不知。未曉卽不槪底意。秦御文字。寧用似此句語。此一也。軍兵把立一款。昨午之事。今申登聞。緣何委折。聽誰指揮。此一也。訓將雖曰先進。雖曰元戎。旣非禁將之若父若兄。則昨日草記。以往復訓將。自致遲滯爲言。事事要以推諉。此一也。設如禁將之言。果然有往復訓將之擧。訓將旣在城內。二晝一夜之間。千百次往復。綽可爲之。以未及往復樣爲對。果何意思。此一也。新入戎垣。政合淬勵。而駕側人馬。任其騈塡。紀律無可言。此一也。結陣迎駕之際。觀瞻宜愼。況具櫜鞬建大牙。身爲一營之帥。而屛息龜縮於車塵馬跡之間。了無一言禁辟者。何乃太儱侗。此一也。無燭之籠。將焉用之。然則自上夜行無燭可乎。此一也。籠燭待令事。申後分付。至于人定時。終無皂白。此一也。夜下嚴敎。何等截嚴。則揆以分義。宜卽泥首俟命。而坐在朝房。無意變動。此一也。徐英輔之事。徐有大豈可不知。而日前英輔。以本廳事待罪時。不待發落。徑自歸家。又何等所未聞所未有之駭擧乎。不善敎子之罪。焉可逭也。此一也。各項諸條。一一條對草記。萬一遲滯。難免重勘。以此嚴飭。○禁衛營啓言。各項諸條。一一條對草記事命下矣。臣之罪犯。萬戮猶輕。不能露處席稿。入處執事之廳者。此臣之罪也。未曉二字。登諸文字。辭不達意。自陷罪戾。此臣之罪也。軍兵把立。何等重大。而只憑訓將之言。輕先擧行。此臣之罪也。往復遲滯。要以推諉之事。臣初欲登對時仰對矣。翌朝更思。禁直體重。終無皂白。亦涉惶悚。不先不後。猝呈草記者。此臣之罪也。聞訓將之言。旣已移把。則卽地草記。事理當然。而不此之爲。以往復遲滯等語。敢入文字。此臣之罪也。臣以留陣之將。陣頭迎駕。紀律不嚴。侍臣人馬。未及驅逐。此臣之罪也。無一言禁辟之事。臣以生疏之致。只瞻羽旄。祗思跪迎。不思所以申禁。此臣之罪也。旣有其籠。則宜備其燭。而未及周思。不能同時封進。此臣之罪也。申後分付。至于人定時。終無皂白之事。此臣之罪也。屢承嚴敎。不思胥命之義。此臣之罪也。徐英輔事。常時不善敎飭。罪至于此。此亦臣之罪也。心神震越。不知所達矣。敎以。一則卿罪。二則卿罪。今番飭敎。出於爲卿玉成。而草記措語。比昨夜差剛人意。姑從三令五申之意。先施越俸五等之典。卿則退去。此後隨事惕念。以爲贖愆補過之地。
정조 8년 · 강
命前戶曹佐郞尹星基。拿處分揀。計士李慶膺保放。敎鍊官李極齡放。
정조 8년 · 목
因拿處傳旨。敎以。分揀。又因慶膺嚴囚草記。敎以。大赦當前。此時不可滯囚。杖配次姑爲保放。又因極齡囚單。敎以。大赦當前。且非渠輩所敎。今番特爲分揀放送。
정조 8년 · 목
判府事徐命善曰。都監草記已入啓矣。予曰。可謂神速矣。命善曰。畢役已在再昨矣。領府事金尙喆曰。徐判府事所管先畢。來頭事付之熟手好矣。予曰。熟手無踰於卿矣。予曰。 上號所改之字。果爲議定以來乎。命善曰。臣等究思。無過於領府事所奏字矣。予曰。果爲書來乎。諸文任之意何如。大提學吳載純曰。此八字。至矣盡矣。何以加諸。弘文提學徐有鄰曰。無過於此矣。予曰。然則以此用之宜矣。左議政李福源曰。 景慕宮上號。改以弘字隆字。而弘字尤好矣。予曰。以此議定宜矣。禮判大提學出去。正書以入。陪往時。自閤門鼓吹以往也。福源曰。前日工曹參判所奏之事。詳考前史。則國朝陵號。多與前史相同。莫重 園號。恐不可輕易追改矣。予曰。係是莫重莫大之事。諸大臣之意見何如。尙喆曰。左相言。言則是矣。而旣聞之後。終涉如何矣。命善曰。終涉未安。以祜字改之。似爲便當。予曰。何以則爲好道耶。大經大法之外。何敢輕議。 追上 園號。何等莫重之事。而今若輕易改號。以後觀之。則未知因何事端。而至有追改至重 園號之擧耶。此豈非十分審愼處乎。左相之論。果是經法之論。諸宰之中。或有持難之言。且以二字之偶同於前代凌號。豈有欠於盡誠致隆之道乎。大臣中一是元老。一是元輔。而錐此詢問。領相令不入來。待其病間登筵。更加商量。姑不敢遽然決之矣。予曰。三度習儀。以晦日定行。則何如。禮判出問于日官以奏。金魯鎭出問回奏曰。晦日似不合矣。予曰。册寶多日留置于仁政殿中。禮郞等待守直。亦將久勞。如此吉慶之時。不必使人久勞矣。予曰。黃海兵使數遞可悶。今番則另飭以送。予曰。北伯辭疏來到。何以處之守。福源曰。豈可以人言輕遞藩任乎。又當大歉。若不善爲收拾則可悶矣。予曰。所遭則果難。而大體論之。所遭爲輕。民事爲重。姑置之。而畢竟則當爲許遞矣。予謂命善曰。到記取來。而命官無人。領府事膺敦匠之命。卿則都監進去。洪判府事有故。領相之病。近復何如。福源曰。又遭服制云矣。判府事李徽之曰。臣非但所遭。病亦難疆强矣。予曰。卿之所遭。可謂無前矣。自有大臣遭彈以來。未有如卿之甚。予之處分于李魯春者。誠以事面至重。其在敬大臣之道。不得不如是處分。不爲赦宥者。良以此。也徽之曰。莫非臣無狀所致。言官之緣臣獲罪。尤爲不安矣。予曰。此非獨爲卿地也。事面先正。然後朝廷可正。魯春之至今不赦。蓋有意焉。觀其極口慘辱恣意凌踏。胡至是。耶四維國之根本。而似此彈章。前所罕見。此豈不大有欠於敬大臣尊體貌之意乎。予曰。卿逢此慘辱。何無一語猛卞乎。夫呶呶爭卞。本非大臣之所可爲。而此等處。則卞之亦不妨矣。如許醜辱。卿何爲全不介懷乎。予曰。册禮時正副使服色。何以磨鍊。乎魯鎭曰。詳考前例。皆着朝服矣。予曰。旣曰使臣則不着公服。而着朝服何也。均是册禮。而嘉禮時則着公服。册禮時則着朝服。事甚斑馼矣。福源曰。以公服磨鍊。恐合事宜。命善曰。旣稱正副使。則宜有區別以公服磨鍊。似合事體。徽之曰朝服則似未知合禮典矣。予曰。僉議旣同。依爲之。予曰。領府事登丙辰册科。而代理時爲春坊者。獨有卿一人。況於丙申爲院相。年尊而入耆社。位高而至領府。今又爲册禮正使。可謂稀有之事。甚可貴也。予曰。公服以眞紅色爲之乎。戶曹判書鄭一祥曰然矣。予曰。年老大臣。當爲好事。精造以給宜矣。領府事果有福矣。尙喆曰。臣於此事。不敢辭遜矣。予曰。 上號都監儀註。速爲抄出。總戎使李昌運曰。北漢門外下麓。都城主脈。乙酉年沙汰補築。年久間多頹落。若不及今改築。則將有山脈斷傷之慮故敢達矣。予曰。京兆堂上誰也。福源曰。判尹尹東晢。左尹申益彬。右尹鄭枋矣。予曰。看役人不可不先爲差定。千總中必以勤幹解事人。擇差。訓鍊大將具善復曰。管城將李健秀。可合此任矣。予曰。訓將可以往見乎。命善曰。足以往返矣。予曰。卿來日與總使同爲往見好矣。仍命監賑使進前。曰十朔勤勞。濟活衆民。今已竣事。無撓往返。誠可喜矣。李在學曰。王靈所曁。幸得竣還矣。吏曹判書趙時俊曰。南關守令從道臣狀啓。北關守令從監賑使書啓回啓矣。予曰然矣。南關守令。但從沿路次序。而不爲區別定次。吏兵曹無以憑考回啓。道臣事。誠有不審矣。北關則何以定次耶。在學曰。以其治績賑政及自備多少。參互定次矣。予曰。永興甲山等邑。自備皆過三千石。其餘過千石者。不可勝數。此有守令之損廩自備乎。必有賣鄕料販等弊矣。在學曰。聞各邑或以將校帖發賣。或以料販聚穀。自備之多。前所未有矣。予曰。向來圻湖守令。自備雖少。而必施賞典。爲其損廩自辦也。北關則。賣帖料販。其所謂救民。乃所以厲民也。雖至萬石。何足以自備論之乎。若不嚴飭。則其流之弊。將至於民不支堪矣。在學曰。聖敎誠然矣。今若以自備之數施賞。則日後又將務勝。其弊不可言矣。尙喆曰。北關殘邑。若非賣帖貿販。何以備累千石乎。此弊不可不嚴防矣。予曰。免罪於渠亦幸矣。不可以自備論賞。只以治績賑政回啓也。書啓中。鐘城府使姜五成有病狀云。其果何如。在學曰。累經危域。尙未差減矣。予曰。然則不可不軫念矣。在學曰。姜五成之自備。爲北關之最。而皆廩餘自辦矣。賑恤廳堂上徐有鄰曰。道臣私書。亦如監賑使之言矣。予曰。富寧前府使李鉉重。道臣貶之。監賑使則褒之。何其不同也。在學曰。意見不同而然。而臣之過富寧。爲四五次。察其賑政。至誠做去。徑遞可惜矣。予曰。明川府使趙光鉉之下考。亦何事耶。在學曰。明川鄕弊。近來忒甚。有一民以八條邑事。構呈議送語逼官長。故刑推懲勵矣。又爲呈訴於道臣。累次行査矣。似因此事矣。予曰。近來外邑此弊。不可不嚴治。如此之民。雖殺之無惜矣。予曰。北關中何邑爲尤甚耶。在學曰。鏡城爲尤甚。而本倅之誠心賑濟。爲可尙。故書啓置第二矣。予曰。南北關民人之願納或私賑者甚多。極爲可嘉矣。予謂一祥曰。儀軌已考出云耶。一祥曰。曾前失火。多遺失云矣。予曰。今番若爲儀軌册子。著成一通。則後當按而行之。册禮儀軌。先爲放出。 上號儀軌。亦卽抄出以入也。予曰。今年嶺東。又有不稔之慮。停退一款。何以則好耶。有鄰曰。再昨年蕩減極多。今雖値歉。恐不得如前均施矣。予曰。外方舊還幾何。有鄰曰。似爲二百萬石矣。
정조 8년 · 강
上號樂章。命撰進。
정조 8년 · 목
領府事金尙喆啓言。從前 上號時。皆有樂章。而詳考 列聖誌狀及都監儀軌。則追上 徽號。皆無樂章矣。國朝以來。或有 宗廟樂章。或有 殿廟樂章。亦不敢曰全無所據。今此 上號 宗廟樂章。何以處之乎。敎以。雖無前例。創行固好。況有可據之例。樂章文撰進。
정조 8년 · 강
命兩西習操。幷停止。
정조 8년 · 목
左議政李福源啓言。平安兵使具以謙。黃海兵使吳載熙狀啓。今秋習操。依例設行事。請令廟堂稟旨矣。連値使行。又有勅行。凡係擾民。宜在軫念。而兩西昨年年事。旣免歉。詰戎重事。不可停廢。請依例行操。敎以。詰戎雖重。擾民爲難。況今勅行不遠。不可無闊挾之道。兩西習操幷停止。
정조 8년 · 강
命前判義禁韓光會。同義禁閔鍾顯具㢞。罪名分揀。黃海兵使吳載熙罷黜拿勘。
정조 8년 · 목
判義禁具善復啓言。文山前萬戶高時淵。不待交符。先爲拿來事。羅將處査問。則初十日交符後。始爲拿來云。高時淵處更問。則以爲雖欲未交符前就拿。印符無傳送處。交符後就拿丁寧云。而以此事。重宰及兩宰臣。至於被罪之境。事關後弊故敢達矣。敎以。本事旣如此。則禁府堂上別無可罪之端。罪名分揀。當該兵使擧措。極爲顚倒。且關後弊。爲先罷黜。令該府拿問勘罪。
정조 8년 · 강
命松留銀子推移之請。置之。
정조 8년 · 목
開城留守鄭昌聖啓言。勅行不遠。而本府銀子。實無推移之路。兵曹所在丁銀。姑先推移貸下。以爲副急之需。而隨卽充報。事涉便好故敢違。請下詢大臣處之。予詢大臣。左議政李福源曰。奏請使齎去銀貨。自京司無以推移。全劃於箕營松都。事勢渴悶。而兵曹留儲。恐不可貸下矣。領府事金尙喆曰。以松都殖貨之地。有此請貸。兩西支勅之處。如或藉此爲例。則在國體。恐未安當矣。判府事徐命善曰。松都事勢。亦不可恝視。而頃聞戶判言。支勅丁銀。尃恃兵曹云。未知此外。又有推移之道否也。判府事李徽之曰。領府事之言。誠然矣。京衙門銀貨許貸之路。今若一開。後弊所關。國體亦恐未安矣。敎以。置之。
정조 8년 · 강
上號陳賀箋文頭辭。命依癸酉年例爲之。
정조 8년 · 목
禮曹判書金魯鎭啓言。昨年 上號陳賀時箋文頭辭。各撰以進於當 殿當 宮矣。請依此擧行。敎以。追上與加上措辭。不可不竝撰。依癸酉陳賀箋文頭辭例爲之。
정조 8년 · 강
命兼輔德。以大司成已通人通擬。實輔德。以大司諫已通及當通人通擬。弼善品秩。依前定式。
정조 8년 · 목
吏曹判書趙時俊啓言。兼輔德以大司成已通人通擬。而閣臣吏議副學。則視堂下東壁之例。雖佐貳獨政。直爲擬望。實輔德。則以大司諫已通人通擬。著爲定式。則界限不至太窄。官方亦合愼簡。請下詢大臣處之。予曰。諸大臣各陳之。左議政李福源曰。曾爲堂下窠時。兼輔德則以已行應敎差擬。輔德則以兩司亞長差擬。今亦略倣此意。以廣通擬之路似好矣。領府事金尙喆曰。旣作堂上窠。則其所差擬。加堂下窠實兼輔德之例。則似好矣。判府事徐命善曰。兼輔德。以已通國子長已上人通擬。實輔德。以已通薇垣長及雖未及通而當通薇垣長之人通擬似好矣。判府事李徽之曰。旣爲堂上窠。以當通大司諫之人通擬。則似好矣。予曰。曾經吏判人。各陳所見。鄭尙淳曰。兼輔德。以大司成通擬人爲限。實輔德。以已通薇垣長及應通中另擇似好矣。徐有鄰曰。吏判旣有所奏。臣無池見矣。徐浩修曰。吏判所奏。誠得宜矣。李在簡曰。臣意與吏判所奏。別無異同矣。敎以。僉議旣合予意。依此定式。○又啓言。實兼官今爲堂上窠。雖有正從之別。爲三品則一也。且弼善自是四品窠。而兩司亞長。亦可通融爲之。三品以下。每品分排。依前自如。今不必更爲變通矣。予詢大臣。左議政李福源曰。應敎是正四品。而謂之玉堂亞長。輔德旣爲堂上。則弼善雖不陞品。亦可謂之亞長。若以堂下無三品官。而陞弼善之品。則文學司書。亦當次次陞品而。六品則闕員。此爲掣礙矣。領府事金尙喆曰。弼善以下。若欲次次陞品。則恐不無品秩窒礙之慮矣。判府事徐命善曰。仍舊貫無妨矣。判府事李徽之曰。若皆次次陞品。則此甚掣礙矣。敎以。吏判意見甚好。僉意別無異同。依此定式。
정조 8년 · 강
命東宮册禮正副使服色。令諸大臣收議。
정조 8년 · 목
敎曰。東宮册禮。自內受册。則有正副使。而其服色。雖有庚午丙辰已例。旣非五禮儀所載。且均是發册。而王妃册禮。則使臣具公服。東官宮册禮。則具朝服。亦不無斑駁之嫌。今番宜有一定之式。令館閣博考可據典禮草記。○奎章閣啓言。東宮册禮。使臣服色博放典禮草記事命下矣。臣等齊會本閣。考據典禮。則唐宋 皇朝册太子時。元無使臣服色之載錄。開元禮册太子妃儀有曰。儐者公服。册后儀有曰。賓主及行事者皆公服。與我朝册妃條。使者以下。出光化門外。改具公服。其義相同。蓋發册使者之具公服。自是古今應行之典。臣等之意。使者授册命之時。先着朝服。出殿門之後。改具公服。恐合事宜矣。敎以。考諸中朝禮。參以我朝禮。節節有可據。使臣俱以朝服受册於大庭。改具公服。傳册於東宮。實合禮意。而係是莫重之禮。令禮曹問議于今日入侍諸大臣處。待收議來到。禮堂各具意見草記稟旨事分付。
정조 8년 · 강
命北關畢賑後。褒獎激勸之道。依啓施行。
정조 8년 · 목
賑恤廳堂上徐有鄰李在簡等啓言。卽伏見咸鏡監司李命植狀啓。則以爲。本道斂荒。亦云孔慘。而糴賦之分數停退。庸貢之一倂蠲免。出尋常萬萬。而南關則移轉兩西之糴。北關則運入交濟之穀。蔡布之納。御服之需。幷許補賑。先以綸音。繼以帑錢。含生之倫。莫不感祝歡忭。毋論稍實之次尤甚。通同設服。而歲前則抄其遑急之類。從便接濟。歲後則依例月三排巡。而飢民都數六十三萬九十六百二十八口。特下賑資及營邑自備富民願納六萬四千二百餘石內。五萬三千九百餘石用下。餘在各穀。則修成册上送。守令賑績及自備富民願納私賑數文。俱以別單馳啓云。繼伏見北關監賑使李在學畢賑狀啓。則以爲。畢賑後民穀數文。道臣自當修啓。而北關還賑。臣旣主管。故飢口穀數。亦爲開錄以聞。守令邊將之可合褒嘉。願納民人之穀數多少。備陳於復命時書啓云矣。昨年北關失稔。實是挽近所無。而終始全保。莫非朝家厚澤。則守令賙救。職分內事。雖不足擧論。而若其表異者。不可無褒獎至。於大小民人之出義願納。宜有激勵之道。請依道臣監賑使啓本施行。從之。
정조 8년 · 강
命監賑使李在學加資。軍官金命運亦加資。金㷞相當職調用。
정조 8년 · 목
敎曰。奉命首尾十朔。備經原隰之勞。賑政告完。今已復命。勞實可紀。何靳常賞典。監賑使李在學加資。軍官前郞廳金命運亦爲依例加資。行副護軍金㷞陞資屬耳。令該曹相當職陞品調用。
정조 8년 · 강
吏兵曹。以北關監賑使別單覆啓。
정조 8년 · 목
吏曹判書趙時俊啓言。因賑恤廳堂上徐有鄰等所啓。有北道南北關設賑處守令察訪邊將私賑人。令該曹稟處之命矣。取考道臣南關別單。則永興府使具純。自備各穀爲三千八百七十九石。爲一道之最。施以加資之典。甲山府使宋迪中。自備爲三千八十八石。施璽書表裏之典。咸興前判官尹昌濂。自備爲二十六百七十四石。施以準職除授之典。德源府使王漢禎。自備爲一千三百五十六石。定平前縣監邊德淳。自備爲一千三百石。北靑府使沈命德。自備爲一千一百七十七石。三水前府使洪秉聖。自備爲一千四十七石。洪原前縣監具世德。自備爲一千三十四石。竝施表裏賜給之典。端川前府使李漢棟。自備爲九百八十八石。高原前郡守鄭景曾。自備爲九百六十二石。咸興判官韓大裕。自備爲九百三石。竝施熟馬賜給之典。利城縣監孫碩周。自備爲七百五十六石。施以陞敍之典。似合事宜。而係關恩賞。恭竢上裁。文川郡守睦祖永。自備爲五百九十三石。高山察訪柳河源。自備爲一百二石。咸興監牧官柳始耼。自備爲三十石。竝置之。安邊府使鄭淵淳。己爲身故。請勿論。敎以。南關守令自備之數。若是夥然。嘉尙則固嘉尙矣。雖於包米斗粟之微。鳩穀不以其方。或售非理榷利之計。而拶那料販。或因箕斂橫徵之術。而賣鄕賣任。要以虛張數文爲務。不但大違䎐家法禁。此五道賑邑守令所不敢恣意擅行者。不然無中生有。豈至此多。纔以此意。別下傳敎申飭。而賞典一款。勢難與五道守令混同擧行。請賞諸守令中。永興府使具純。才因移轉相較事。有拿處之命。而旣云居最。勞或掩愆。拿處分揀。在渠足矣。加資則置之。只施璽書表裏之典。其餘守令之不考治績。只從石數。旣乖綜核之政。又非勸獎之意。甲山府使宋迪中以下誤賞。卿更考狀本。分等稟處又啓言。不審之失。不勝惶恐。更考別單。則北靑府使沈命德。以才通識周。吏事精鍊。分賑俵糴。約而不漏爲言。甲山府使宋迪中。以初當吏事。遽値歉歲。或致生疏。賴爲誠勤爲言。治績不無彼此之殊。自備亦有多寡之別。兩邑守令。竝施表裏之典。咸興前判官尹昌濂。以荐當斂荒。誠切殫竭爲言。德源府使王漢禎。以鍊於爲政爲言。三水前府使洪秉聖。以還賑之政。一辭齊頌爲言。洪原前縣監具世德。以均分廣濟。得免損瘠爲言。四邑守令。竝施熟馬賜給之典。定平前縣監邊德淳。以柔善有餘。剛明不足爲言。論其治績。不可褒賞。端川前府使李漢棟。以非不精約。稍欠剛刷爲言。旣已狀罷。今無可論。竝置之。高原前郡守鄭景曾。精詳老鍊。濟以誠勤爲言。咸興判官韓大裕。以條理精敏。頗著誠勤爲言。竝施兒馬賜給之典。似合事宜。恭竢上裁。其餘守令察訪監牧官。別無異績。請竝置之。從之。敎以。北靑府使沈命德。甲山府使宋迪中。以彼較此。別無優劣。而當以治績爲最。沈命德施以璽書表裏之典。宋迪中只賜表裏。定平前縣監邊德淳。端川前府使李漢棟。雖不施賞。罪名竝蕩滌。又啓言。會寧前府使柳鎭恒。以才局旣優。事務且鍊。績多可紀。實爲列邑之最爲言。自備穀爲五百十六石。施以璽書表裏之典。鏡城判官李昌漢。以臨民誠勤。販穀二百餘包。別給還民中尤甚。而以非補賑不爲報來。實非他邑之比爲言。鍾城府使姜五成。以本自詳明。濟以慈惠。捐捧自備。爲列邑之最爲言。竝施表裏之典。吉州前牧使卞至健。旣有前過。方在禁推。置之。茂山前府使曺允彬。以流涕慰諭。而民多感悅。執籌計糧。而事有條理爲言。自備爲一千一百三十石。施以熟馬賜給之典。係闕恩賞。恭竢上裁。富寧前府使李鉉重。以政治雖無赫赫。誠意最能放放爲言。自備爲三百八十石。監賑使則雖有褒嘉。道臣則旣置中考。已爲罷歸。明川府使趙光鉉。以爲治雖欠剛明。做事亦能勤幹爲言。自備爲一千六十五石。而道臣旣書下考。監賑使所論。亦與統褒有異。竝置之。其餘守令察訪。別無異績。請置之。敎以。會寧府使柳鎭恒。治績賑政。俱有可紀。何拘南關之例。加資。鏡城判官李昌漢。依卿所奏。特賜表裏。鍾城府使姜五成。自備爲北關之最。治績亦云不下於此。況聞監司監賑使。皆言鳩穀俱出捐廩。不負特畀。殊極嘉尙。加資以勸道內他守令。吉州前牧使卞至健。富寧前府使李鉉重。明川前府使趙光鉉。慶興前府使韓光迪。俱已坐罷。不必論賞。罪名竝蕩滌。又啓言。安州閑良僉慶垕。願納爲三千兩。咸興出身李萬億。願納耳麥爲一千石。白米一百石。吉州出身姜周昌。願納爲一千石。防役四升布二十同。三十五疋。九靑折衝金尙輝。願納爲一千三百兩。咸興通政李次東。私賑爲一百五十一石。鹽二十五石。錢一千兩。會寧前僉使陳益祥。三邑願納一千一百七十四石。咸興幼學李基福。願納一千石。前萬戶李光福。願納一千石。京居折衝韓聖源。鏡城府願納私賑爲一千四十石。以上九人。竝施以實職除援之典。安邊折衝姜義性。願納五百九十石。鍾城生員金泗昌。願納五百五石。姜義性施以加資之典。金泗昌係是士人。卽階帖成給。茂山閑良金聲大。願納三百五石。安邊折衝安盛文。願納二百三十石。永興閑良林進釆。願納二百石。閑良洪準河。願納一百六十六石。咸興折衝李潤漢。私賑一百八十石。出身朴受和。願納一百五十石。高原幼學鄭興佐。願納一百五十石。安邊出身李明煥。願納一百五十石。咸興閑良李鳳鳴。願納一百四十石。鏡城民人太九辰。願納一百三十九石。安邊出身金龍澤。願納一百三十石。德源折衝洪敏泂。願納一百十七石。咸興出身都啓臨。願納一百十石。出身尹壽百。願納一百石。以上十四人。帖加成給。似合事宜。而恭竢上裁。慶源閑良金景煥。願納九十七石。德源出身南重明。私賑七十石。安邊折衝金應龍。願納五十石。以上三人。令本道烟戶雜役勿侵之意。請分付。敎以。安州金慶垕。以他道人。來救本道飢民。願納之錢。至過三千兩。本道願納人中。咸興出身李萬億。吉州出身姜周昌。願納穀布數爻。雖不及慶垕。各爲南北關之最。依例加資。此等之。人宜有拔例收用之擧。各其道內善地邊將。今日政調用。前萬戶李光福。幼學李基福。會寧前僉使陳益祥。咸興通政李次東。北靑折衝金尙輝。實職除授事。依爲之。東銓實職窠窄。無以均排。依湖南例。竝付加設僉樞五衛將。次次收用。自今日政擧行事分付。鏡城願納人韓聖源。卽京居人云。此則只施加資之典。茂山閑良金聲大等十四人。特爲加資。咸興折衝李潤漢。稱以 璿泒。各 陵守護軍敎百戶人口。賑穀接濟。何拘多少。雖已加資。更令道伯。各別收用後狀聞事分付。鍾城生員金泗昌。聞是班族。道內參奉。待窠卽爲除授。其餘五十石以上人。依他道例。竝帖加成給。又啓言。北靑前察訪李碩釆。使之廉探賑事。一直勤勞爲言。安邊出身姜截性。交濟穀移運時。多籍其力 云。此不過徹勵。不足褒賞請置之。敎以。李碩釆復職調用。姜載性加資。○兵曹判書李在協啓言。取考咸鏡監司及北關監賑使別單。則造山萬戶林澤珍。自備各穀爲二百七十八石。似當施以善地邊將除援之典。西水羅權管李允中。自備爲二百二十石。似當施以右職調用之典。撫夷萬戶金象三。自備爲一百八十三石。美錢僉使尹汝衡。自備爲一百三十九石。小農堡前權管辛翊寧。自備爲一百十石。似當施以熟馬賜給之典。梨洞前萬戶崔喜成。自備爲九十八石。潼關僉使張齊崗。自備爲八十石。似當施以兒馬賜給之典。而其下七十石以下邊將。請竝置之。敎以。造山萬戶林澤珍。殘鎭自備至於近三百包之多。可敵雄府千萬包。特爲加資。西水羅權管李允中。比澤珍不及。只是數十石。亦爲加資。七十石以下豐山萬戶趙恒星。雙靑權管鄭重輝。廢茂山萬戶趙濟崙。柔遠僉使李信。不可全然置之。各賜弦弓一張。令道臣卽爲造給後狀聞。
정조 8년 · 강
命鍾城等邑烈婦三人。竝施旌閭之典。
정조 8년 · 목
監賑使李在學啓言。孝烈褒揚。自是聖朝樹風敎之大政故敢陳焉。鍾城故學生金漢得妻吳氏。事夫盡婦道。其夫如廁不還。追往見之。則方爲虎攫。吳氏大號向前。張拳搏虎。虎乃捨其夫而噉吳氏卽斃。其夫則五日乃死。明川學生金鵬運妻李氏。事親盡孝。事夫盡誠。夫病祝天。再斫才指。及遭夫喪。入庫中。久不出。家人尋見。自縊而不可救。同日死同日葬。利城學生朱世元妻崔氏。事夫盡誠敬。遭夫喪。俟夜飮藥。家人救之。自是日廢櫛啜粥。至禫祭日。不脫縗自縊於夫塜。三人卓絕之行。宜有褒獎之典。請令該曹稟處。敎以。竝施旌閭之典。
정조 8년 · 강
命北道親騎衛監營昨年都誠。今年竝設。
정조 8년 · 목
監賑使李在學啓言。北道親騎衛每年都試。乃是激勸之意。而昨年南北兵營則設行。監營則停止。所管武士。有向隅之歎。或行或停。未免班馼。昨年監營都試。合設於今年。則實爲慰悅武士之政。故竝達矣。敎以。今年都試。竝設各取事。卽爲分付。
정조 8년 · 강
奉謨堂展拜。命待時卜日爲之。
정조 8년 · 강
遞承旨徐有防金思穆。以李在學爲承旨。
정조 8년 · 목
敎曰。左承旨許遞。前望單子入之。又敎曰。左副承旨許遞。前望單子入之。
정조 8년 · 강
尹行任單付檢閱。
정조 8년 · 목
敎曰。無端違牌。此亦怠慢之致。前注書尹行任敍用。還付翰林。牌招入直。
정조 8년 · 강
有政。吏曹判書趙時俊。參判李敬養。兵曹判書李在協進。
정조 8년 · 목
敎曰。己卯年册禮相禮。卽參議金勉行也。其子履正。適在陞品中。事亦不偶。相禮未差代。前校理金履正擬入事分付。又敎曰。近放春坊先生案。丙申以前宮官之無故尙在堂下者。未滿數人。今番新設之後。宜有記念之擧。且以久次言之。合有陞遷。以此意先令銓曹知悉。又敎曰。聞監賑使言。鍾城府使又敎曰聞監賑使言鍾城府使姜五成。病勢無以涖任云。改差自是久次。聞有治績。而賞加不可不愼。雖不一例下敎。吏判旣承筵敎。該府使改差代。以道內侍從守令中擬入事分付。○以鄭東觀爲說書。金履正爲相禮。李昌漢爲鍾城府使。閔慶世爲鏡城判官。任嵂爲黃海兵使。
정조 8년 · 목
因漢城府頹壓單子。敎以。恤典依例題給。
정조 8년 · 강
命督運御史軍官加資。
정조 8년 · 목
敎曰。督運之勞。不下於監賑。俄因監賑使軍官論賞事思之。向來督運御史還朝後。問其姓名。欲爲處分而未果。去冬累萬石督運。無一石臭載。至今嘉尙。聞軍官效勞。倍於御史。且是嶺武云。不可仍以置之。督運御史軍官。令該曹問名。一體加資。
정조 8년 · 강
命兵布申飭輸送。
정조 8년 · 목
戶曹判書鄭一样啓言。臣於今春。以昨年以前不送兵布。計數移來。自今年依例輸送之意。陳達蒙允。而兵曹尙今相持。甚悶然矣。敎以。一體申飭。使之斯速輸送。
정조 8년 · 강
命守令。自備別徑鳩穀。切勿請賞。
정조 8년 · 목
敎曰。向來五道設賑後。守令之自備穀二百石以上。另施賞典。蓋其數爻則不多。而自備則丁寧故耳。料販一事。近日朝令。何等至嚴。至於別徑鳩穀。尤所當禁。今番北道守令之稱以自備者。其數多者殆近半萬。小亦不下千石。幾乎邑邑皆然。此必冒禁料販而然。特以賑政告完。方施賞典。姑不一一査勘。而若不別般申禁。惟此爲民生穀之方。反歸靳斂橫徵之科。事之無謂。熟甚於此。此後守令。不以捐俸蠲廩之需。自備賑穀。萬一有如前方便容手之事。道伯隨間嚴禁。甚者狀聞勘罪。雖於畢賑封啓之後。京司切勿請賞事。定式施行。亦以此意行會該道。
정조 8년 · 강
命册禮儀軌。閣臣進去考出。
정조 8년 · 목
敎曰。今聞都監堂上言。册禮都監儀節。有考出事。京史庫所在儀軌。多不見存。鼎足山城所在。亦多遺漏。惟有外奎章閣所奉內藏舊件。最完備云。而取考內閣形止案果然。閣臣卽爲進去考出。皆令當日辭朝。丙申年敎命竹册文。己卯年敎命竹册文。製樣書寫規式。一體奉考以來。又敎曰。外奎章閣考出。檢校直提學檢校待敎進去。又敎曰。農務方殷。此不過考出之行。沿路廚傳之弊。各別申飭。
정조 8년 · 강
命北道私賑人僉樞三望擬入。次次收用。起送之類。給馬給糧。
정조 8년 · 목
敎曰。北道千石以上私賑人。依湖南例。加設僉樞。使之擬入。向來則以三望受點。而今番則皆以單付啓下。難免不察。當該兵曹堂上推考。更以三望擬入事分付。仍令該廳。分付該道。使之起送。待上來。實職次次收用事。一體分付。帖加人亦令該道伯。須卽分給。無如年前嶺南之淹置事。措辭行會。私賑人中。今日政新除授。邊將除辭朝赴任事。亦爲行會。觀光上京儒士。猶且給馬給糧。況此輩乎。起送之類。竝給馬給糧上送事分付。
정조 8년 · 강
命備局有司堂上。竝還差擧行。
정조 8년 · 목
敎曰。備局紙尾。今日多有擧行事。夜漏已深。堂上一員。勢難周施。有司堂上未還付人竝還差。使之卽爲擧行。
정조 8년 · 강
命惠堂李在簡。越俸一等。
정조 8년 · 목
敎曰。僚堂亦未退公。且有入侍之命。而移時推尋。不知所之。稽忽甚矣。惠廳堂上李在簡越俸一等。
정조 8년 · 강
召見知春秋戶曹判書尙衣提調及看審諸臣于誠正閣。知春秋鄭昌順。戶曹判書鄭一样。尙衣提調朴祐源。訓鍊大將具善復。總戎使李昌連。漢城左尹申益彬。
정조 8년 · 목
予曰。我國文獻。間多無徵。實爲可悶。實錄中事係東宮儀節。卿與䎐林。詳細考出。而抄出之役。當贊幾日乎。昌順曰。似至數日矣。予曰。册禮時玉帶。何以爲之。似難得用。予則初帶水晶帶。甲申以後。始帶玉帶。亦可見 先朝盛意。戶判出議于工匠以奏。昌順更入進伏。予曰。實錄盡爲考出乎。昌順曰。臣考出奉安實錄。則 太相朝 太宗朝 世宗朝 文宗朝四朝實錄。初無移奉京史庫之事。無以考出。春秋館堂郞考史之行。今方下往沁都。 四朝實錄同爲考出以來之意分付。予曰。依此爲之。仍下敎曰。册禮考出後。 上號儀軌。次第抄出也。予曰。卿等往見役處。所見何如。善復曰。補土處幾至八九里之間。而出勢峻急。自下負土而上。役軍與物力所入似不少。臣等之意。旣爲都城主昹。則雖使都民盡爲往役。亦無所妨。山谷年年沙汰。不可不築后補土植木衣莎然後。可爲長久之道。謹以形止圖上矣。予曰。乙酉年後處。亦如今番乎。善復曰然矣。甲申冬。臣往審役處。只使補土。后材取用於山底。漸次完役。時有築東城之論。而綠臣立異。而特寢其議矣。予曰。今番則異於築城矣。總戎使之意何如。昌運曰。乙酉之役。鱗次補土。果善爲之。今亦補缺而已。予曰。梨巖爲都城正北乎。善復曰然矣。因北方空虛。北倉之設。良以此也。予曰。誠如 先朝下敎。不必動於堪輿之論。而王都主脈至重且大。漸至沙汰之境。亦豈不可悶乎。領役得人然後。可無後慮矣。僉曰。李健秀可堪其任矣。予曰。當役何處民人乎。善復曰。北漢近處之民。多年負米上下山坂。故負土負后。莫過於此民矣。予曰。民人等亦無所害否。善復等曰。似當自願矣。予曰。然則擇日始役。俾無未盡之歎好矣。善復曰。地形岌葉。事役甚巨。雖動一國之力。猝難完役。勢將次次爲之矣。予曰。及時之雨開霽後適中矣。善復曰。今番雨後。豆太亦好。民事誠多幸矣。
정조 8년 · 강
以徐龍輔爲承旨。前望也。
정조 8년 · 강
命前翰林李集斗李祖承。別兼春秋單付。
정조 8년 · 목
敎曰。實錄有考出事。春秋館堂郞。進詣京史庫。一依筵敎。抄出以聞。考出之役浩汗。前翰林李集斗李祖承。別兼春秋。令該曹口傳單付。待下批牌招。眼同考出。
정조 8년 · 강
命明日親試。以春塘臺爲之。
정조 8년 · 목
敎曰。明日親試爲之。○政院。以抄啓文臣親試處所取稟。敎以。以春塘臺爲之。
정조 8년 · 강
命宣册時諸執事。以曾經桂坊人差出。
정조 8년 · 목
敎曰。宣册時開張執事。以本執事中。例自都監兼差。事甚苟艱。今番則自吏曹別爲差出。今番諸執事。皆以曾經桂坊中人差出。開張執事。亦依此擧行。啓單職名。皆以桂坊前御書之事分付。又敎曰。册禮時執事差出。二員不足云。奪告身人員。罪名蕩滌。使之推移差出。
정조 8년 · 강
命東宮册禮使臣服色。以公服施行。
정조 8년 · 목
禮曹啓言。東宮册禮使臣服色。大臣處收議事命下矣。問議于諸大臣處。則左議政李福源以爲。朝服朝會之服。公服使者之服。事體宜異。而閣臣獻議。誠有援據。依此擧行。恐合事宜云。領府事金尙喆病不收議云。判府事徐命善以爲。今若以朝服行禮。則與在班諸臣。旣無區別之義。與嘉禮使者。亦有班駁之縑。改以公服。恐合事宜云。判府事李徽之以爲。傍照五禮儀中册妃時。使者以朝服受册於大庭。出殿門後。改着公服。傳册於東宮。恐合禮意云。參判臣鄭志儉以爲。謹依奎章閣草記批旨。東宮傳册時。使臣以公服擧行。仍以爲式。恐合事宜云。臣魯鎭以爲。册儲册嬪。均有命使發册之儀。而使者具公服之文。只載於册嬪之儀。不載於册儲之時者。特未遑之典。允合釐改。諸大臣之議如此。臣等之意亦無異見。諸上裁。敎以。僉議純同。依此施行。
정조 8년 · 강
遞知春秋趙時俊。同春秋徐有鄰。以鄭一祥徐有防代之。
정조 8년 · 목
敎曰。閣臣考出之行。因有實錄考出之命。待敎則雖兼䎐林。直提學以檢校之故。無春秋兼銜。實錄考出。堂郞備負然後擧行。則春秋俱帶劇任。幷許遞。前望單子入之。
정조 8년 · 강
命秋到記。明日爲之。
정조 8년 · 목
敎曰。秋到記明日爲之。殿座處所。以春塘臺擧行。又敎曰。今聞承宣言。再昨到記收聚時。日勢已暮。有遺漏人云。而科場至嚴。不可追赴。然亦不可無方便之道。左副承旨馳詣太學。今日到記取來。與前取來到記。同爲修整別單以入。
정조 8년 · 강
命同春秋徐有防。詣史閣詳細考謄。先爲狀聞。
정조 8년 · 목
敎曰。同春秋徐有防。旣以閣臣進去。與翰林進詣史閣。一依同春秋鄭昌順擧條。詳細考出後。待本閣考出事畢。各具別單。還朝後以聞。本閣考謄之役。將至晦間云。若此則習儀前無以復命。廿二日前。如難盡謄。具由先爲狀聞事。自政院卽爲下論。
정조 8년 · 강
御春塘臺。行抄啓文臣親試及秋到記製述。試官。金華鎭吳載統徐有鄰徐浩修趙時俊閔鍾顯金宇鎭趙鼎鎭李致中李獻慶徐有成李度謙曺允大。
정조 8년 · 목
具翼善冠袞龍袍。乘與出協陽門。駐輦于貳極門前路。命修理堂上入侍。具善復金華鎭鄭一祥進前。予曰。修理之役。今日可畢乎。善復等曰。雨意如此。若不雨。則今日似可畢矣。予曰。戶曹郞廳入侍。正郞尹望基進前。予曰。修理之役。今日似畢云。塗褙等節。須卽速爲之。又曰。桂坊役事。亦當同畢乎。星基曰。數日內可以完役矣。詣春塘臺降輿陞座。敎曰。大臣及正一品。無無故人。勢難設場。以從一品爲命官。曾亦有例云。讀券官。以從一品卽爲擬入。以擬唐朝群臣。賀於宴群臣之日。奏秦王破陣樂。仍諭以雖非文德之雍容。功業田是而成。不敢忘本爲表題。抄啓文臣及秋到記同題。予曰。儒生入門敎幾何。承旨安聖彬曰。三百八十四人。予曰。雨勢如此。沾混可慮。雨傘待令者。卽使持入。三軍門油遮日。斯速設給。令無傘儒生。不至沾混。又命承旨洪和輔。山林敦諭。卽爲製進。予曰。雨勢不止。應講儒生及試官宣政殿待令。抄啓文臣退去賓廳製進。試官收券以入。降座乘與還內。
정조 8년 · 강
御宣政殿。行秋到記殿講。考官。具允明趙時俊閔鍾顯申思運李致中李獻慶徐有成。
정조 8년 · 목
具翼善冠袞龍袍。自內乘輿。詣宣政殿降輿陞座。予曰。俄以宣政殿來待之意有下敎。而雲寶劍不卽待令。卿何不申飭也。兵曹判書李在協曰。果是臣不能檢飭之致。誠極惶悚矣。仍命試官開講。予曰。春秋館考出堂上入侍。予曰。抄出幾何。鄭昌順曰。以所抄上之。予曰。冠禮嘉禮條皆入乎。昌順曰。未盡抄出矣。予曰退去。仔細抄入也。入少次。敎曰。抄啓文臣幾入盡作宇。假注書李敬五曰。姑無盡作人矣。予曰。儒生呈券如滿十軸。試官捧券來待於協陽門。仍降座乘與。還內。
정조 8년 · 목
敎曰。試官中文衡爲主試乎。金華鎭曰。文衡爲試官。則雖副試。取捨皆決於文衡之手矣。○敎曰。秋到記講居首幼學李益烈。製述居首進士李崇運幷直赴殿試。講之次幼學金良★(人+喆)。製述也次進士李基慶。幷直赴會試。講之次幼學白麟時。製述之次進士禹景謨。各給二分。講幼學鄭簡製述進士申履均等。紙筆墨考例捧傳旨。予曰。抄啓文臣試券出去。坼榜以入。
정조 8년 · 강
遞輔德金宇鎭。兼輔德徐龍輔。文學李勉兢。
정조 8년 · 목
敎曰。職務相妨。輔德兼輔德文學竝許遞。今日政差出。
정조 8년 · 강
右承旨李在學疏辭新資。賜例批。
정조 8년 · 강
有政。吏曹判書趙時俊參判李敬養進。
정조 8년 · 목
以趙鼎鎭爲輔德。鄭東浚爲兼輔德。李謙彬爲文學。李東郁爲校理。
정조 8년 · 강
命都城主脈改築告由祭。擇日擧行。
정조 8년 · 목
因總戎廳啓稟也。
정조 8년 · 강
遞承旨李在學安聖彬。以李文源爲承旨。尋遞。以林錫喆黃昇源爲承旨。
정조 8년 · 목
敎曰。右承旨左副承旨許遞。前望單子入之。又敎曰。右承旨聞有實恙許遞。前望單子入之。
정조 8년 · 강
二十一日 神宗皇帝忌辰望拜禮。命躬行。
정조 8년 · 목
因政院啓稟。敎以。謹當躬行矣。
정조 8년 · 강
義烈宮屬手本命勿施。自漢城府科治。
정조 8년 · 목
漢城府啓言。載寧居金鼎泰呈狀內。本郡浦坪筒。其祖萬俊。出五千金築筒千餘把。蒙利與民分半耕作矣。己未大水。三十餘把潰決矣。京人自謂義烈宮差人。下來補築。鼎泰爭執。則宮差誘說以私耕沓一石落。代錢八十兩備給。勒捧一石落。還賣手標於鼎泰處。欺誑之計。豈不至冤乎云。行關査實。則諸作人所告以爲。此坪卽萬俊。費盡五千金地。而三十餘把潰決後。宮差筒沓每十員負。以歇價三兩式冒得。時民人等混賣鼎泰分半次知之地於宮屬處。鼎泰則未有一分所捧云云。該官誤冒之土。出給本主鼎泰處。土價使盜賣之民人等。備給宮屬事。才已處決矣。今見內司手本。則若是爽實。事甚可駭。手本勿施。該宮屬請自本府科治。允之。
정조 8년 · 강
命時囚兪漢敦等議處。
정조 8년 · 목
義禁府啓言。交河郡守兪漢敦。文山前萬戶高時淵原情。泛檷遲晩。請刑推得情。幷敎以。除刑推議處。
정조 8년 · 목
白卯正至辰初。食二分五十二秒。初虧北邊。
정조 8년 · 강
惠慶宮進服蔘薷順氣散二十貼。命製入。榻敎也。
정조 8년 · 강
命進御淸暑六和湯一貼煎入。榻敎也。
정조 8년 · 강
太廟　景慕宮展謁日。命擇入。
정조 8년 · 목
因禮曹秋展謁啓稟。敎以。自旬前至念前擇入。
정조 8년 · 강
奉謨堂展拜。命以十二日爲之。
정조 8년 · 강
命抄啓文臣親試。初二日宣政殿爲之。
정조 8년 · 목
奎章閣啓言。抄啓文臣親試。處暑前在家製進。而以何日擧行乎。敎以。初二日爲之。新涼欲生。使之入來應試。○政院。以處所啓稟。敎以。宣政殿爲之。
정조 8년 · 강
命守禦廳合操狀啓。以草記稟處。
정조 8년 · 목
因該廳狀啓。敎以。以草記一體稟處。
정조 8년 · 강
遞承旨李崇祜李東馨徐龍輔金履禧。以沈豊之趙興鎭鄭景淳爲承旨。尋遞景淳。以李文源代之。
정조 8년 · 목
敎曰。不爲仕進承旨許遞。前望單子入之。○景淳不爲仕進。敎以。許遞。前望單子入之。
정조 8년 · 강
領議政鄭存謙六度呈辭。賜不允批。
정조 8년 · 목
批以。溫諭屢宣。卿或深諒。辭章又至。予失所圖。此誠何時。若玆多誥。蓋惟君臣之義雖截。所貴上下之志交孚。苟有疾病則必辭。安在托股肱之義。是以夷險之不擇。乃效竭心膂之忠。王太尉之二十年秉句。罔懷便訣之計。裴平章之三五日入閤。克副勉留之言。予以此期望於大臣。卿必有熟講於平日。郡知祈免之懇。遽在聯箚之餘。宿疾乍添於勤勞。卿豈或無故而請告。朝象適會於泮渙。人必謂因此而去朝。蓋自槐棘之班初膺。已著蹇匪躬之譽。顧今酸醎之羹欲和。寧貽鼎缺足之嘆。天時正屬於炎敲。何使予獨勞於上。王言已竭於重複。抑亦卿增愓于中。於戲。苟遐心之莫回。國其何賴。庶時艱之克濟。相亦惟終。須亟體敷心之言。更毋煩奉身之請。所辭宜不允。故玆敎示。想宜知悉。
정조 8년 · 목
敎曰。右副承旨聞有應避之嫌。許遞。前望單子入之。
정조 8년 · 강
皇壇北墻。命速卽完築。
정조 8년 · 목
戶曹啓言。 皇壇北墻低下處改築。分付紫門監始役。而亦令本曹郞廳。請監董擧行。允之。敎以。嚴飭郞官。着意看檢。使之速卽完築。雖是北營近處。而分援字內。則他營所管。限畢築。以禁御出番軍。量宜除出把守事。分付兵曹。
정조 8년 · 강
命守禦廳總戎廳作隊軍酬勸之擧。當有處分。
정조 8년 · 목
守禦廳。以本廳作隊軍。依前還付各色無料標下啓。敎以。曾有閱軍容之命。渠輩勞役。亦宜有酬勸之擧。待涼生當有處分。以此預爲知悉也。○總戎廳。以本廳作隊軍。依前還付各色無料標下啓。敎以。依守廳草記批旨知悉也。
정조 8년 · 강
命檢校直提學徐浩修。直提學朴祐源。越俸一等。原任直提學吳載純。原任直閣金載瓚。檢校啓下。推移入直。
정조 8년 · 목
記事官尹行任啓言。課試試官望筒。當爲書入。而尙無仕進閣臣。以致啓辭之過時。未知實故之如何。而竊爲慨然。檢校直提學徐浩修。直提學朴祐源請重推。敎以。近來閣臣。殆無主管。互相推諉。日益怠忽。五日赴衙。昭載於揭板受敎。而昨日兩提學。皆不來參。二直學雖因册子事。特許在家校正。而檢校則雖未知有甚事故。其爲壞損閣規。將自此閣臣始矣。與其黽勉行公。曷若便宜調息。檢校直提學徐浩修。直提學朴祐源。一竝越俸一等。且欲備置檢校。以觀勤慢。提學未差及在外之窠。原任直提學吳載純。原任直閣金載瓚。竝以檢校啓下。與新啓下檢校直閣。竝卽牌招。以爲推移入直之地也。
정조 8년 · 강
召見承旨徐龍輔于三善齋。
정조 8년 · 목
予曰。永不敍用。勿復檢擬。追削追奪秩。分類書入事。分付吏曹。今番則係是別赦典。永不敍用。勿爲懸錄於收職牒秩。以此意載之吏曹謄錄事。亦爲分付。禁府文書中各其罪名下。列書某郡幾名某邑幾名。使之別單書入。文書修正都事及事知書吏待令事分付。
정조 8년 · 강
命刑曹。該掌吏木布施賞。
정조 8년 · 목
敎曰。今番赦典書入。多有別例書入。各司擧行。率皆做錯。惟刑曹文書。條例也分類也。無不該詳。以至寫役。亦甚稽精。該掌該吏等。令該曹木布施賞。
정조 8년 · 강
命儀軌班次開張執事添圖。
정조 8년 · 목
敎曰。開張執事。當於竹册彩與後陪進。而不爲磨鍊。蓋以前例兼察。今番各差。故未及照檢之致。此意令都監知悉。內入班次圖。雖不更爲釐正。而儀軌班次圖。開張執事添圖事分付。
정조 8년 · 강
遞承旨林錫喆洪和輔。以趙興鎭爲承旨。
정조 8년 · 목
錫喆牌不進。敎以。許遞。又敎曰。同副承旨許遞。前望單子入之。
정조 8년 · 강
命罷散人幷敍用。無軍銜人付軍職。
정조 8년 · 목
敎曰。習儀當前。卿宰侍從堂上堂下罷散人員幷敍用。仍令該曹口傳付軍職。堂下侍從時無軍銜人。亦爲口傳付軍職。使之參班。
정조 8년 · 강
命王世子受賀儀註。更爲磨鍊。
정조 8년 · 목
政院。以册禮後。王世子受賀儀註啓稟。敎以。以親受磨鍊。則東官於二品以上。有答再拜之禮。而儀註中。此條見漏。更爲磨鍊以入事。分付該曹及都監。
정조 8년 · 강
命時囚兪漢敦等分揀。
정조 8년 · 목
因漢敦高時淵囚從。敎以。赦典當前。幷分揀放送。林川郡守洪秉殷。亦不可同罪異罰。拿來分揀。
정조 8년 · 강
政院議啓請望拜禮還收成命。賜批。都承旨沈豊之。左承旨朴祐源。右承旨趙興鎭。左副承旨黃昇源。右副承旨徐龍輔。
정조 8년 · 목
議啓以爲。今日望拜禮。實出聖上鳳泉之思。凡在臣民。孰不欽仰。而第今涼雨滂沱。 苑北移蹕。有霑服失儀之歎。伏乞還收成命焉。批以。望拜異於祼薦。雖至沾服。不妨行禮。以予風泉之感。尤豈敢言帶乎。
정조 8년 · 목
具翼善冠袞龍袍。乘輿出協陽門。藥院都提調徐命善奏曰。雨勢如此。請寢成命焉。予曰。旣命躬行。何可以雨而旋止乎。駕過貳極門。謂訓鍊大將具善復曰。役事何日可畢乎。善復曰。雨勢如此。一兩日似難畢役矣。由靑陽門。至丹楓亭前降輿入幕次。仍敎曰。闕字牌已爲陪來乎。承旨黃昇源曰。未及陪來矣。予曰。此必是永肅門標信未下之致。承旨擧行。何若是慢忽耶。仍命催促陪來。陪來後。予改具黑團領袍。乘輿詣 皇壇前降輿。步詣 版位。行望拜禮如儀。改具袞龍袍。乘輿由靑陽門還內。
정조 8년 · 강
大報壇墻垣都監軍兵把守。置之。
정조 8년 · 목
訓鍊都監啓言。 大報壇墻垣頹圮處把守事。自兵曹草記矣。以出番軍十五名。限修築間。嚴加守直矣。敎以。新築處。不過十步之間。不必加定矣。本營軍兵把守置之。
정조 8년 · 강
重推禮曹判書金魯鎭。兵曹判書李在協。
정조 8년 · 목
敎曰。闕字牌不得趁時陪來。此必是禮兵曹互相推諉之致。禮兵判爲先從重推考。其委折。自本院査實以啓。
정조 8년 · 강
命時囚金光鉉等放。
정조 8년 · 목
敎曰。時囚罪人金光鉉李廷復放。赦典當前。不可罪同罰異。未及拿來萬戶。一體分揀。又敎曰。大赦當前。越俸幷蕩滌。
정조 8년 · 강
遣承旨詣 永禧殿。奉審摘奸。
정조 8년 · 목
予曰。姜遇復車振成金昌興旕節金德奉等五囚文案。分付刑曹。斯速入之。金吾秋曹事知書吏。自今日限赦前。待令闕下之意分付。
정조 8년 · 강
命宣傳官任聖說。武兼相換。
정조 8년 · 목
敎曰。甄復之後。連呈所志。監軍懸頉。所爲駭然。特以赦令當前。姑不嚴處。宣傳官任聖說武兼。口傳相換。
정조 8년 · 강
命今番赦令。死罪以下。先期書入。
정조 8년 · 목
敎曰。今番赦令。依己卯乙卯壬寅等年已例。不待諸道放未放啓本。凡係死罪以下罪人。已令各該司先期書入。當於頒赦日。書下傳敎。區別疏放。此意先令廟堂。知委諸道。原傳敎。當於赦文頒布時。別定差使與赦差員。同爲下送。傳敎到營日。各該道伯祗受。卽爲擧行後。形止狀聞之意。幷卽行會。
정조 8년 · 강
以李時秀爲承旨。前望也。
정조 8년 · 강
命奎章閣修改。以二十四日爲之。
정조 8년 · 강
永禧殿慰安祭。命二十四日設行。
정조 8년 · 목
禮曹啓言。 永禧殿昨今雨餘。 正毀神門內墻盡頹。慰安祭今二十四日設行。有頉處。待晴擇日修改事。請分付。允之。
정조 8년 · 강
穆陵曲墻崩頹。命禮卽奉審。
정조 8년 · 목
禮曹啓言。 穆陵曲墻崩頹。 丁字閣碑閣㵕漏云。請令本曹郞廳。依例進去奉審後稟處。允之。
정조 8년 · 강
諮議曹霖疏陳病狀乞遞。賜批。
정조 8년 · 목
疏略曰。召旨荐降。繼以獲霑册子錫賚之恩。又復授臣侍講院諮議。以臣湔劣。安敢擬議。啓沃輔導之靑。決非其人。豈非爲朝廷之累而羞當世之士哉。雖欲强顏承膺。公議攸在。擧世驚疑。且臣犬馬之齒。合乞休致。加以痰眩發作。宿署㵕劇。轉側須人。無路供仕。願收誤授之恩。批以。今予授爾以諮議。侈爾以弓旌者。予意所在。爾胡不諒。儲嗣之善。亶係於早諭敎。而諭敎之道。選山林宿德之士。以之左右朝夕也。爾乃五十年讀書窮理之人耳。不於此時。出入冑筵。聞發良知。諮議之職。弓旌之招。觀瞻而已。予豈爲此文具。以示予元良定號之初乎。顧今縟儀將行。搢紳咸造。雖在一命微末之官。莫不于于而來。一覩爲快。矧爾首膺僚屬之選。擔負敎導之責者乎。以爾延頸之誠。想不待予言之軍。而翻然肯來也。爾須勿復控辭。卽速登途。以輔元良。
정조 8년 · 강
贊善金履安疏陳病狀乞遞。賜批。
정조 8년 · 목
疏略曰。臣以蔭途賤品。冒儒林峻選。無以仰承德意。不勝萬萬悚蹙。繼以臣擢拜贊善。促令造朝。四體投地。莫知致此也。其間所叨。無非僥濫。而況此官。地望最峻。職任至重。臣豈近似哉。匹夫之辭受至微。國家之四維不輕。有不敢夤緣放倒者。願忠雖切。而圖報無地。臣之此情。鬼神臨之。且臣病狀。不堪蠢動。天之所廢。謂之何哉。將臣所帶。盡行鐫免焉。批以。三代敎儲之法。必先擇宿儒正士。置諸左右保傳。傳所謂孝悌博聞有道德者是也。雖以我國朝事言之。春桂坊非不選當世文學才賢之人。而又置贊善進善諮議等官。以待山林者。蓋倣三代遺規也。爾之父卽予贊善也。爾今繼爾父而爲元良贊善。若論世好。不讓於宋之王朝父子。爾之心。亦豈不欲登明离之筵。觀岐嶷之容。而一尙浼浼。只事辭巽而已乎。顧今封典將擧。縟儀屬日。師傳僚屬。咸迭造在廷。而惟爾士林數人不至。由予誠淺。良切瞿然。而其在爾世祿之義。寧學隱遯者流。高飛遐擧。而不肯忠然來思乎。元良知慮日開。步語月就。蒙養以正。此其時也。輔導之責。捨爾伊誰。爾以棲遲蔭路。每作必辭之端。而在昔名儒。非持從蔭路進亦多。有科目出身。而未嘗以此目視歉然。則爾所爲言。予則曰過矣。一諭再諭。罄竭予懷。爾須體予至意。亟斷來章。卽日登途。趁大禮來參。訓迪我元良。仍命遣史官傳諭。
정조 8년 · 강
遣承旨詣 永禧殿奉審摘奸。仍詣受 香諸處。奉審摘奸。
정조 8년 · 목
慰安祭在明日也。○都城主脈補土告由祭及四門榮祭。在明日也。
정조 8년 · 목
敎曰。試役相妨。固無異同。司書成種仁本職許遞。
정조 8년 · 강
命祈晴祭。不卜日設行。
정조 8년 · 목
敎曰。雨勢姑無霽意。祈晴祭不卜日。二十四日設行。獻官諸執事。以入直人塡差。別加齋沐。處誠將事事。各別申飭。又敎曰。神位板各別處誠奉詣之意。奉常寺官員發牌申飭。奉詣時刻。待日勢且待下敎事。亦爲分付。又敎曰。榮祭獻官。入直玉堂吏卽塡差。
정조 8년 · 강
命明日習儀。亦依初度例。只受册習儀爲之事分付。以趙鼎鎭爲吏曹參議。
정조 8년 · 강
命漂民敺奪之人。査出狀聞。
정조 8년 · 목
備邊司啓言。卽見東萊府使李義行狀啓。有草記稟處之命矣。彼此漂民之資給津送。俱有前例。而今此歐打搶奪之擧。非但民習痛駭。亦甚貽侮彼人。其在懲邊民示鄰境之道。不可尋常處之。令本府嚴刑究問。分首從論理狀聞後。請依法勘處。敎以。當初萊伯狀辭。太欠分明。已極可駭。且其査問之語。亦涉沒實。該府使從當嚴處。今番則各別嚴刑。一一取服。仍卽査出元把一人。論理狀聞後稟處。
정조 8년 · 강
召見册禮都監都提調以下于重熙堂。都提調徐命善。訓鍊大將具善復。戶曹判書鄭一祥。檢校直提學徐有防。檢校待敎李崑秀。兼輔德鄭東浚。兼弼善李祖承。
정조 8년 · 목
予曰。訓將戶判率匠手入來。補階之役擧行。郞廳亦須入來董役。予曰。此庭行禮時。可容百官乎。以予所見。似爲狹窄矣。一祥曰。似無是慮矣。予謂命善曰。雨勢少歇。今日習儀。得免沾濕幸矣。然終不開霽。頗有成霖之意。雖命四門榮祭。快晴難必。能無傷稼之憂乎。命善曰。姑無傷農之患矣。予命一祥。持重熙堂御筆懸板入來揭之。仍命樂作焉。予曰。 太廟永寧殿景慕宮 社稷告由祭祭文。使朴祐源金載瓚金宇鎭李崑秀尹行任製進。予曰。實錄考出閣臣及春秋館堂郞入侍。予曰。連日大䨙。何以往返乎。有防等曰。中路阻水。今始入來矣。
정조 8년 · 목
判府事徐命善啓言。三度習儀及諸執事擧行。都監堂郞。自多檢飭之節。而臣等散在東西班行。則陞降指揮之際。難保其趁卽齊待。都監堂郞及諸執事與百官。同行四拜禮後。陞月臺成班行。隨時檢飭似好故敢達矣。從之。
정조 8년 · 목
判府事徐命善啓言。册禮副使金履素。方帶都憲。多有相妨可悶矣。敎以。許遞。
정조 8년 · 강
洪忠監司申大升。咸鏡監司李命植上疏辭職。幷賜例批。遞吏曹參議趙鼎鎭。以黃昇源代之。
정조 8년 · 목
鼎鎭牌不進。敎以。許遞。前望單子入之。
정조 8년 · 강
有政。吏曹判書趙時俊。參判李敬養。參議黃昇源進。
정조 8년 · 목
敎曰。洪忠監司今日政。各別擇差。又敎曰。實兼輔德通擬。使之區別擧行。予意蓋有在焉。資歷地處。雖或不反。人品文學。如有可合。皆得通同出入於實窠。今番新定式之後。實輔德適有窠。以已通人外。新通擬入事分付。○以金履安爲承旨。徐有成爲副應敎。姜忱爲修撰。李文源爲輔德。金啓洛爲司書。沈豊之爲洪忠監司。
정조 8년 · 강
遞承旨朴祐源徐龍輔。以具明謙鄭東浚代之。
정조 8년 · 목
敎曰。左承旨右副承旨許遞。與都承旨未差之代。前望單子入之。待下批牌招察任。
정조 8년 · 강
太室追上册寶。以九月十三日爲之。 王大妃殿上册寶。以十七日爲之。 景慕宮惠慶宮上册寶。命以十八日爲之。
정조 8년 · 목
因禮曹推擇啓稟。有是命。
정조 8년 · 강
命沁都都試。令廟堂稟處。
정조 8년 · 목
直提學徐有防啓言。沁松兩京。俱是保障。松京則都試每年設兩次。居首及沒技閑良。直赴殿試。出身加資。至於沁都節目。則兩試爲定。而挽近不過一次。施賞亦不過直赴一路而已。殊非一視之本意。依松京例施行。則有益於尙武力之一端。故敢達矣。敎以。令廟堂稟處。
정조 8년 · 강
命鼎足山城守護之道。令廟堂稟處。
정조 8년 · 목
直提學徐有防啓言。鼎足山城。旣有城無兵無食。已年陰雨之道。況史閣譜閣。俱在城內。只有史庫參奉及庫子一人。寺刹只有總攝一名。無料數三殘僧。以責防守典護之道。極爲疏漏。就本府今年加分耗中。限四百石劃置山城。歲可得四十石耗條。依大興山城例。合出十窠。給料典護。恐合事宜矣。敎以。亦令廟堂稟處。
정조 8년 · 강
命沁都册寶奉安。簡儀陪往。
정조 8년 · 목
直提學徐有防啓言。各 殿官册寶奉安沁都。自是舊例。而第其陪往節次。實係重大。從以外邑貽弊。不得續續陪往。致使莫重之節。不無因循之款。事體未安。臣意則每當册寶奉安之時。簡儀陪往。恐合事宜。故敢達矣。從之。
정조 8년 · 강
命外閣典守人收用之路。定式。
정조 8년 · 목
直提學徐有防啓言。外閣典守之人。擇本府校吏中。稱以衛將及外閣吏。以爲輪回立番。只給略干料。元無收用之路。事體未安。衛將則與府校通瀜計仕。邊將遷轉。遷轉之代。以外閣吏次次陞善。至於軍士二名。以劃付米中磨鍊題給。恐合事宜。請分付定式。從之。
정조 8년 · 강
命外閣營建別單狀聞稟處。
정조 8년 · 목
直提學徐有防啓言。外閣營建畢役之後。宜有論賞之擧。因守臣徑遞。未反登聞。渠輩抑鬱云。請令留守。具別單狀聞後稟處。從之。
정조 8년 · 강
命表文中三价之三字。以兩字改書。
정조 8년 · 목
備邊司啓言。卽因謝恩兼陳奏奏請使狀啓。有草記稟處之命矣。取考狀本。以爲今春參宴使臣。只是正副使。而謝恩表文中接三价之句。未免爽實。改定下送爲請。使行渡江迫近。三价之三字。以兩字改書齎去之意。星火回諭。當該知製敎拿處。臣等有不察之失。惶恐待罪。敎以。卿等勿待罪。以此草記行會。而今番使行辭朝。旣有趲桯進去之敎。而近觀狀本。行期太遲。誠莫曉也。此意一體行會。
정조 8년 · 강
册禮告由。 永禧殿儲慶宮毓祥宮延祐宮。命一體爲之。